Moning.
Yumi save long plen bilong God. Yumi save olsem, God bai bungim olgeta samting bilong heven wantaim ol samting bilong dispela graun na Em bai kamapim wanpela nupela samting. Em bai kamapim wanpela nupela komyuniti we olgeta manmeri bilong dispela nupela komyuniti wantaim olgeta samting bai i stap aninit long bikpela Hetman, Jisas Krais. (Efesus 1:9-10.)
Na nem bilong dispela nupela komyuniti God i wok long kamapim em i sios. Nupela komyuniti God i wok long kamapim nau, na bihain Em bai bungim, em i sios bilong God.
Na husat bai i stap insait long dispela nupela komyuniti? Yumi save pinis olsem, God yet i makim na pasim ol wanwan manmeri long Krais bilong kamapim dispela nupela komyuniti bilong Em. God i bihainim amamas na laik bilong Em yet na Em i mekim olsem. (Efesus 1:4-5.)
Em olsem, tasol ating sampela bilong yumi ken i pilim hevi liklik long ol dispela kain toktok. Wankain olsem Aposel Pol i bin strongim ol lain bilong God long taun Efesus, orait mi laik strongim yupela na yumi no ken i bel hevi long ol dispela toktok long Efesus sapta 1.
Lukim Efesus 1:13.
13Na yupela tu i pas long ol dispela samting bilong Krais taim yupela i harim tok i tru tumas. Dispela tok i tru tumas em i gutnius i tokaut long wok God i mekim long Krais bilong sevim yupela. Na taim yupela bilip God i givim wanpela mak long yupela bilong soim olsem Em i bin pasim yupela long Krais. Na dispela mak em i Holi Spirit God i bin promisim.
Aposel Pol i mekim dispela tok long ol lain bilong God long taun Efesus, em ol manmeri i bilipim na trastim God long kisim bek ol long feitful wok bilong Jisas long diwai kros na ol i tanim bel na ol i bihainim Jisas. Pol em i no tubel long ol. Nogat. Em i klia olsem ol i bilong Jisas na ol i bilong nupela sios femili komyuniti bilong God. Long wanem, Pol i lukim ol sampela samting long laip bilong ol na em i save olsem, ol i manmeri God i bin makim na pasim long Jisas.
Na sapos yumi lukim ol dispela samting tu long laip bilong yumi, orait yumi ken i save olsem yumi bilong ol lain manmeri God i bin makim na pasim long Jisas. Jisas tasol i mekim yumi holi na i no gat asua long ai bilong God na God i kisim bek yumi, na long dispela rot yumi bilong nupela sios femili komyuniti bilong God.
Yumi skelim 3-pela samting….
1. Manmeri bilong God ol i save harim tok bilong God.
Aposel Pol i tok olsem, “Na yupela tu i pas long ol dispela samting bilong Krais taim yupela i harim tok i tru tumas. Dispela tok i tru tumas em i gutnius i tokaut long wok God i mekim long Krais bilong sevim yupela.” Olgeta manmeri bilong God ol i save harim trupela tok bilong God. Ol i save harim trupela tok bilong God na ol i klia olsem dispela tok i tru tumas.
Aposel Pol i no minim olsem, ol i harim nating tasol. Nogat. Em i minim olsem ol i harim na ol i klia olsem dispela tok i trupela gutnius bilong God. Ol i klia olsem, gutnius i tokaut long God i kisim bek sin manmeri long feitful wok bilong Jisas long diwai kros tasol em i trupela trupela tok bilong God. Ol i wanbel long dispela tok na ol i no sem long dispela tok. Nogat. Ol i save olsem Baibel i tokaut long dispela trupela gutnius na ol i wanbel long harim.
2. Manmeri bilong God ol i bilipim na trastim trupela tok bilong God.
Aposel Pol i tok olsem, “….Na taim yupela bilip….” Yu save, ol i harim trupela tok bilong God na ol i klia olsem dispela tok i trupela gutnius bilong God, na taim ol i harim, orait ol i tanim bel na ol i bilipim na trastim dispela trupela tok bilong God. Ol i lusim ol narapela narapela rot na ol i bilipim na trastim God long kisim bek ol long feitful wok bilong Jisas long diwai kros tasol.
Em olsem na ol i no bilipim na trastim God long kisim bek ol long lotu pasin bilong ol na long ol gutpela pasin bilong ol na long baptais bilong ol na long Sabat na Sande pasin bilong ol na long bilip pasin bilong ol. Nogat. Ol i lusim ol dispela kain bilipim na trastim bilong ol (em olsem na ol i tanim bel) na ol i bilipim na trastim God long kisim bek ol long feitful wok bilong Jisas tasol, na ol i bihainim Jisas tasol.
3. Manmeri bilong God, God i givim Holi Spirit long ol.
Na Aposel Pol i tok olsem, “Na taim yupela bilip God i givim wanpela mak long yupela bilong soim olsem Em i bin pasim yupela long Krais. Na dispela mak em i Holi Spirit God i bin promisim.”
Tingim. Long wanem as ol manmeri bilong God i harim trupela tok bilong God na ol i bilipim na trastim God long kisim bek ol long feitful wok bilong Jisas tasol na ol i tanim bel long ol bipo bilip bilong ol na ol i bihainim Jisas? Pastaim ol i stap dip tru insait long ol kainkain rong na sin na tingting bilong ol i dai pinis long olgeta samting bilong God (Efesus 2:1-3). Olsem na, hau na ol i harim na hau na ol i tanim bel na hau na ol i bilipim na trastim?
Ol i harim na ol i tanim bel na ol i bilipim na trastim bikos God i bin givim Holi Spirit long ol na Em i stap insait long ol. Yu save, ol dispela samting em i hanmak bilong Holi Spirit. Lukim Jon 16:13. Jisas i bin tokim ol disaipel bilong Em na Em i tok,
“….taim Spirit bilong tok i tru olgeta Em i kam, bai Em i stiaim yupela i go long olgeta tok i tru.”
Holi Spirit Em i Spirit bilong olgeta tok i tru. Olsem na, Em bai stiaim ol manmeri God i bin makim na pasim long Jisas i go long tok i tru tasol. Em i no inap stiaim ol i go long tok i no tru na long ol narapela kainkain rot. Nogat. Wok bilong Holi Spirit em bilong opim ai na ia na bel bilong ol manmeri God i bin makim na pasim long Jisas, bai ol i harim na bilipim na trastim trupela gutnius i tokaut long God i kisim bek sin manmeri long feitful wok bilong Jisas tasol.
Em olsem na sapos yu save harim tok i tru, na yu tanim bel long ol bipo bilip bilong yu (yu lusim ol bipo bilip bilong yu), na yu bilipim na trastim God long kisim bek yu long feitful wok bilong Jisas long diwai kros tasol, na yu bihainim Em, orait yu mas save olsem, em i Holi Spirit i bin stiaim tingting bilong yu i go long ol dispela trupela gutnius bilong God. Em i Holi Spirit i bin opim bel bilong yu na yu bilipim na trastim trupela gutnius bilong God. Ol dispela em i hanmak bilong Holi Spirit. Em i Holi Spirit i bin senisim yu, i kamapim laip long yu, na yu tanim bel na yu bilipim na trastim trupela gutnius bilong God.
Yumi no ken i bel hevi long ol dispela samting. Nogat. Yumi amamas na tok tenkyu! Long wanem, sapos yumi harim na bilipim na trastim dispela trupela gutnius bilong God, orait yumi ken i klia olsem, God bin givim Holi Spirit long yumi – Em i mekim olsem bikos long bipo bipo, taim dispela graun i no kamap yet, Em i bin makim na pasim yumi long Jisas – Em i bin lavim yumi na kisim bek yumi.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans